runetrust/blame-folketinget-dk huggingface dataset:
Morten Messerschmidt (DF), 2022-02-04:
Hvis det, jeg hører hr. Christian Juhl sige, er, at vi f.eks. i en tekst i en beretning kan blive enige om at undersøge mulighederne, spørge franskmændene, spørge tyskerne og andre, som har en bygningsmasse og en historisk arv, der arkitektonisk minder om vores, så er det det, vi gør.
Peter Skaarup (DF), 2012-01-17:
Så for os i Dansk Folkeparti findes der faktisk ikke nogen saglige argumenter for at lade kendte pædofile og incestudøvere fortsætte deres ugerninger ved at give forholdsvis korte straffe, som samfundet så i øvrigt tit og ofte undlader at følge op på, fordi det på den anden side af en straf vil være umuligt at følge op over for de pågældende.
Erling Bonnesen (V), 2025-04-24:
Der synes ikke at være sådan helt klar dokumentation for, at der skulle være et, lad os så sige generelt problem, og der er heller ikke – det synes jeg også er fremgået – indtil nu modtaget henvendelser om, at bunkerne generelt opleves som farlige eller skæmmende, i hvert fald ikke til myndighederne, som vi er orienteret indtil nu.
Jesper Petersen (SF), 2009-12-01:
Og hele det her kneb, som regeringen har lavet med hensyn til at fastholde de beløbsgrænser, reguleringsmekanismer, der er i personskattelovens § 20, virker simpelt hen fantastisk flot set ud fra en liberalistisk ideologi; det udhuler det personfradrag, som især de allerlavest lønnede har mest gavn af, og samtidig har man nu fået lavet en mekanisme til at få hånden langt ned i fagbevægelsens medlemmers kasser, penge, de selv har sparet op, en velerhvervet rettighed til et fradrag, de har fået, som man så pludselig suspenderer uden at fortælle om det.
Peter Skaarup (DD), 2024-12-17:
Men der skal i hvert fald ikke lyde et ondt ord fra vores side, hvis det er sådan, at ministeren konkluderer, at der er kommet så mange gode input, og vi lige skal være sikre på, at definitionerne holder, så det ikke bliver sådan en rød omgang, så vi laver det grundigt, og om det bliver i februar, er i hvert fald ikke noget, ministeren får kritik for fra os i Danmarksdemokraterne.
Jacob Jensen (V), 2013-01-15:
Jeg tror sådan set også, at det vil gavne kommunen, at man simpelt hen øger tilliden og også fra kommunens side bliver skarpere på at få beskrevet, hvad det er for nogle kriterier, herunder også hvad det er for nogle situationer, der kan være, af saglige hensyn, eller hvad det nu måtte være, hvor man så trækker sig tilbage igen, men sådan at man i hvert fald har gjort sig de overvejelser på forhånd fra kommunens side og dermed også signalerer over for sin medpart, dem, som skal give et tilbud, at man også er, om jeg så må sige, til at stole på.
Christine Antorini (S), 2012-05-09:
Som supplement til det er der forsøg i gang nu både i frikommuner og i kommuner, der med henvisning til det, der hedder udfordringsretten, har bedt om at lave noget udviklingsarbejde for at finde ud af, hvordan man kan bruge holddeling endnu mere, men vel at mærke som et pædagogisk redskab til at løfte fagligheden
Stine Brix (EL), 2013-04-19:
Så det, der er vores bud på, hvordan vi kommer ud af krisen, og hvordan vi understøtter det erhvervsliv, vi har i Danmark i dag, er jo, at vi får sat gang i en fornuftig efterspørgsel, f.eks. at vi lader kommunerne bruge de penge, de allerede har, og som de rigtig gerne vil bruge på at bygge nyt eller renovere f.eks. skoler eller plejehjem.
Peter Skaarup (DF), 2001-01-31:
Ministeren var i Folketingets Retsudvalg under et samråd for en del måneder siden inde på, at nu ville sagsbehandlingen også blive styrket, og man ville få bevillinger til flere folk og sådan noget, men vi ser altså stadig væk forholdsvis lange sagsbehandlingstider. Derfor er det interessant at høre, hvor ministeren står i forhold til eventuelt at få flere bevillinger, hvis det er
Høgni Hoydal (T), 2005-06-17:
Nu har jeg været meget kritisk over for lovforslagene som helhed, men jeg vil igen kvittere og M054S48724959subh.fm Page 4908 Tuesday, November 8, 2005 4:34 PM takke de partier og medlemmer af PØU, som har været opmærksomme på problemet og har skrevet tillægsbetænkningen.
Poul Qvist Jørgensen (S), 1998-01-15:
Og det andet, jeg ville, når nu hr. Tom Behnke har travlt med at kritisere Ole Espersen, var at spørge: Jamen er det ikke lidt krampagtigt, når man så absolut vil lægge en politisk grundholdning eller politisk opfattelse ind i, at man beder 11 forskellige lande om at fremkomme med deres forskellige kriterier og parametre, og man så stiller det op i en eller anden form for en beskrivelse og i nogle tilfælde i skemaform?
Karen Hækkerup (S), 2012-11-28:
Jeg tror, at det er enormt vigtigt for vores børn i det danske samfund, at de, når de kigger på deres mor eller far, kigger på en, der er i gang, en, der er aktiv, en, der bidrager til fællesskabet, en, der er ved at læse, eller en, der deltager på arbejdsmarkedet.
Line Barfod (EL), 2006-10-26:
Nu ligger der adskillige forskellige slags rapporter på, at de nordiske velfærdsstater klarer sig rigtig godt, ved at man bl.a. har et ret højt beskatningsniveau i forhold til mange andre lande og har et højt velfærdsniveau, for betingelsen for, at vores erhvervsliv klarer sig så godt, er altså også, at vi har nogle gode børnehaver til at tage sig af børnene, mens forældrene er på arbejde, at vi har en god ældrepleje til at tage sig af de ældre, i stedet for at kvinderne skal gå hjemme og gøre det osv.
Inger Støjberg (V), 2021-01-28:
Bare sådan lige for at få fakta på plads vil jeg høre, om fru Pernille Vermund kan bekræfte, at det par, som fru Pernille Vermund her nævner, er et tvangsgift fætter og kusine-par fra Iran – hun er 14 år, han er 28 år – at de er indrejst den 2. september 2015, da hun er 14 år og han er 28 år, at mit facebookopslag er fra den 25. januar 2016, at de først bliver adskilt den 29. januar 2016, og at pigen efterfølgende har søgt om skilsmisse fra sin mand, som hun var blevet tvangsgift med?
Søren Egge Rasmussen (EL), 2022-05-04:
Når jeg sådan har fulgt energipolitikken i de sidste par år, kan jeg se, at der har været et enormt stort fokus på de nye emner, vi kan finde på, såsom energiøer, og på, hvad man kan udvikle, men så er der noget af det helt nære, som jeg ikke synes har fået den plads, det bør have.
Rasmus Stoklund (S), 2021-05-06:
Vi mener dog ikke, det er rimeligt, at et familiemedlem skal straffes for en slægtnings kriminalitet, en slægtning, som vi til gengæld skal efter, og derfor ser jeg også frem til, at vi i Folketinget inden længe skal behandle et lovforslag, der vil gøre det muligt at tage statsborgerskabet fra personer, der har begået alvorlig bandekriminalitet, så de kan blive returneret til deres hjemlande.
Inger Støjberg (V), 2010-05-12:
Servicerammen, der jo aftales mellem regeringen og Kommunernes Landsforening som led i de årlige forhandlinger om den kommunale økonomi, omfatter kommunernes samlede serviceudgifter og udgør i 2010 godt 230 mia. kr. Rammen for de kommunale serviceudgifter tilpasses løbende som følge af de opgaver, som kommunerne overtager eller frigøres for i forbindelse med udmøntningen af lovgivningen som opfølgning på f.eks. politiske forlig her i Folketinget.
Henrik Sass Larsen (S), 2007-05-23:
Og der må man jo sige, at kigger man på de mennesker, som kom til Danmark med muslimsk baggrund fra Bosnien og andet, har de jo i meget høj grad været utrolig dygtige til at integrere sig i det danske samfund og udgør jo som sådan ikke noget stort problem – det, jeg faktisk hævdede i sin tid.
Hans Kristian Skibby (DD), 2023-11-23:
Det betyder jo, at gevinsten for det enkelte hotel, når man både skal søge det og registrere det osv., vil være noget mindre end det, man måske havde forventet, da man kunne se frem til de bemeldte lettelser på 50 mio. kr. Det hele lidt flyver lidt den anden vej, og nogle af de administrative byrder stiger netop i stedet.
Henrik Dahl (LA), 2021-04-13:
For den måde, som NHS' specialklinik har rådgivet på i Storbritannien, og som Sexologisk Klinik rådgiver på, er den samme, og det gør meget stort indtryk på mig, at de altså blev dømt for fuld musik af en high court, altså en appeldomstol i Storbritannien, for at have leveret dårlig rådgivning og for at have efterladt nogle personer i en svær og helt håbløs situation med mislykkede operationer og masser af personlige problemer til følge.
Morten Bødskov (S), 2013-10-24:
Som jeg også har sagt flere gange før, er der ingen grund til, at vi skal tolerere, at dopingkriminalitet kan tjene som indtægtskilde for, som det også har været fremme, bl.a. rockere og bandemedlemmer eller andre hårdkogte kriminelle, som befinder sig i det her miljø.
Ole Sohn (SF), 2000-05-03:
Har jeg ikke ret i, at hvis man vedtager det af hr. Søren Søndergaard fremsatte forslag til vedtagelse, så vil vi omgående få en debat om alle mulige andre arkiver, som ikke vedrører holocaust og besættelsestidens historie, men NATO-arkiver og lignende, som jeg synes det ville være helt fint at få åbnet, og den kolde krigs arkiver for den sags skyld også, men vi bevæger os uden for dagsordenen, og dermed forplumrer vi det, der er det væsentlige, nemlig at få besættelsestidens arkiver åbnet?
Bendt Bendtsen (KF), 2002-02-27:
Jeg kan sige, at med hensyn til solceller foregår der jo forskning og udvikling på bl.a. Teknologisk Institut, DTU, Risø og Roskilde Universitetscenter, og de tilknyttede anvendelsesteknologier, f.eks. omformere og metode til tagintegration, sker på virksomhederne Danfoss, IRD og Velux.
Frank Dahlgaard (KF), 1999-02-24:
Det har været fremme i forbindelse med, at Teknologisk Institut har lavet nogle undersøgelser af støjniveauet i børneinstitutioner, at - så vidt jeg husker - i 44 pct. af børnehaverne er støjniveauet over den grænse, hvor Arbejdstilsynet ville gribe ind, hvis det var en industriel arbejdsplads.
Karina Adsbøl (DF), 2012-04-13:
Jeg vil høre ministeren, om det ikke er korrekt, at der er blevet afleveret en STU-rapport om, hvordan STU-forløbet er foregået indtil nu, og om det ikke også er korrekt, at ministeren overhovedet ikke har forholdt sig til rapporten, overhovedet ikke har læst den igennem.
Tom Behnke (KF), 2012-11-22:
Jeg skal høre i forbindelse med det her om tilskud til tandrensning, for det har jo spøgt i medierne, og det har skabt en enorm misforståelse ude i befolkningen med hensyn til, hvad det er for et tilskud, der forsvinder: Er det ikke korrekt, at det tilskud, der forsvinder, er et overflødigt tilskud til overflødig tandrensning, at det i fremtiden stadig væk vil være sådan, at enhver, der har behov for en tandrensning, får et tilskud, og at det vil sige, at det er overflødige udgifter, at det er misbrug af penge på et område, hvor der ikke er behov for, at man bruger pengene?
Margrethe Vestager (RV), 2006-01-24:
Tværtimod må man sige, at noget af den inspiration, der er kommet derfra, har været med til at sætte en dagsorden, sætte nogle ting i perspektiv, hvor man kunne prøve noget af netop i det helt afgørende afsluttende skoleår, som skal være en basis for de unges valg af ungdomsuddannelse – en ting, som vi egentlig mente interesserede regeringen overordentlig meget.
Søren Krarup (DF), 2005-03-10:
Jeg vil spørge hr. Søren Pind: Vil han ikke give mig ret i, at det, der lægges op til her, jo langtfra behøver at være noget, der har med liberalisme, dvs. frihed, at gøre, men måske tværtimod med en rodløshed og en opløsthed, som faktisk forvandler mennesker til en slags numre, i stedet for at det netop er mennesker, altså mennesker i en bestemt historisk sammenhæng?
Peter Skaarup (DF), 2014-01-15:
Og jeg tror altså, der desværre er en del beboere, ikke bare omkring Motalavej, men også i Gellerupområdet, i Vollsmose og på Nørrebro, som ikke er så trygge ved at bo der – for ikke at sige, at de er meget utrygge – specielt ved at bo tæt på, hvor de her uroligheder foregår.
Benedikte Kiær (KF), 2011-04-29:
Grunden til, at forslaget drejer sig om det individuelle salg, er, at et salg kun kan ske, hvis der er et meget stærkt beboerønske i en afdeling, og det viser sig jo ved, at der kræves to tredjedele flertal for overhovedet at kunne foretage den her form for salg.
Pernille Rosenkrantz-Theil (S), 2020-03-10:
Der er jo derfor også en kæmpe anerkendelse af, at alle fra Radikale Venstre, som har stået ét sted i forhold til de nationale test, til Dansk Folkeparti, der har stået et helt andet sted i forbindelse med de nationale test, kan finde hinanden omkring at sige: Hvis der er en ting, man skal kunne være sikker på, så er det, at det, man får med hjem, kan man i hvert fald stole på.
Kim Edberg Andersen (DD), 2024-04-24:
Jeg er jo, kan man sige, lige så forarget, og jeg bliver også overrasket over, at et venstrefløjsparti har mere travlt med, om et højrefløjsparti har styr på økonomien i forhold til den grønne omstilling, end at de bare glæder sig over, at der kommer et rigtig godt forslag, hvor man faktisk vil accelerere den grønne omstilling.
Jesper Langballe (DF), 2002-01-11:
Jeg spørger derfor integrationsministeren, når han vil presse - og det vil jeg stadig væk sige - hele årets tildeling af indfødsret hen på denne side af forligsgrænsen i stedet for at vente, som det har været normal praksis, om det så ikke i virkeligheden er modet, der svigter, og dermed er et samvittighedsregnskab, som måske ikke er helt i orden.
Peter Kofod (DF), 2026-02-19:
Med de regler, der er, er det jo bare op til vælgerne at bedømme den adfærd, når der er kommunalvalg om 3½ år, eller når der forhåbentlig snart er folketingsvalg – hvis statsministeren lytter med, vil jeg gerne opfordre til at udskrive det valg hurtigst muligt, så danskerne kan få mulighed for at vælte den her regering.
Ellen Trane Nørby (V), 2020-10-30:
Og den nuværende strategi, altså med undtagelse af de 7,8 km, som min kollega også har spurgt til, har været en strategi, der er fokuseret på henholdsvis de smittede og dem, der var lige i nærheden, men med det her forslag til vedtagelse går regeringen jo med til, at det fremadrettet er alle farme i Danmark, der skal omfattes af, at man grundlæggende ikke må gøre noget.
Frank Aaen (EL), 2005-03-04:
Jeg takker igen for ærligheden, men det undrer mig altså meget, at hr. Jesper Langballe kan have den opfattelse, at når der kommer en handicappet eller et barn til Danmark, er vi med vores rigdom og vores velfærd ikke i stand til at hjælpe de mennesker, der har mest brug for hjælp, til at få et ordentligt liv i Danmark.
Zenia Stampe (RV), 2018-01-16:
Når vi så har en international gigantisk virksomhed med gigantisk magt, der siger, at på det her område vil de gerne bruge den nationale lovgivning som rettesnor – ja, undskyld, det manglede da bare – så sidder Dansk Folkeparti og siger: Nej, nej, nej.
Pernille Blach Hansen (S), 2005-10-06:
Det er lidt ærgerligt, at fru Pia Kjærsgaard ikke var i stand til at svare på mit spørgsmål, for det, jeg spurgte om, var faktisk: Hvordan kan Dansk Folkeparti tale imod ulighed og så lægge stemmer til forslag, der bidrager til ulighed?
Tom Behnke (KF), 2007-05-02:
Der vil jeg høre, om hr. Ole Glahn har talt med Det Radikale Venstres retspolitiske ordfører om retssikkerheden for chaufførerne, om proportionaliteten i det, man på det her område ønsker at indføre, altså: Three strikes and you are out, som det hedder på engelsk, og som man gør i USA.
Kim Mortensen (S), 2005-03-16:
Jeg kan forstå, at vi nu skal passe på her, at vi ikke i spørgetiden gør Fødevarestyrelsens rapport til ministerens egen rapport, når der ikke er taget stilling til den i forvejen, men jeg synes stadig væk, at det virker betænkeligt, at man dels sparer så mange penge, dels sparer så mange arbejdspladser eller flytter så mange arbejdspladser, uden at det på en eller anden måde kommer til at gå ud over fødevaresikkerheden.
Bertel Haarder (V), 2009-03-12:
Det synes jeg er en god pointe, og når det ikke er med i lovforslagets paragraffer, skyldes det, at det hensyn, som hr. Martin Henriksen tænker på, er indeholdt i friskolelovens formålsparagraf, ganske som det er indeholdt i folkeskolelovens formålsparagraf.
Gitte Lillelund Bech (V), 2012-02-29:
Jeg er sådan set også interesseret i statsministerens besøg hos den amerikanske præsident, for det er jo sådan, at vi i Folketingets Skatteudvalg har behandlet et lovforslag, som bl.a. vil indebære, at man skal lægge moms på magasiner, der er trykt uden for EU.
Bjarne Laustsen (S), 2000-11-09:
Man kan have stor sympati for Enhedslistens forslag, når det drejer sig om aldersdiskrimination, ikke mindst når man har en alder, der til næste år betyder, at man ligger over gennemsnittet blandt folketingsmedlemmer, men alligevel skal jeg på mit partis vegne sige, at vi ikke kan gå med til at indføre et sådant forbud, og dermed afvise forslaget. Jeg vil også gerne føje til, at jeg synes, det er noget, som parterne selv må finde ud af, når de laver overenskomster og den slags.
Mikkel Bjørn (DF), 2023-05-09:
Og når vi så samtidig ved, at der ikke er noget diagnostisk apparat – det indrømmer cheflægen inden for kønsskifteområdet fra Aalborg Universitet selv over for en person, der har fortrudt sit kønsskifte – der kan forudsige, om det, vi gør, er det rigtige, hvordan kan vi så forsvare at fortsætte en behandling for børn, som har omfattende skadesvirkninger på de her børn?
Kaare Dybvad Bek (S), 2023-05-03:
Men det er jo som sagt nogle ting, der foregår i Sverige, og hvis noget lignende skulle ske i Danmark, vil jeg på det kraftigste opfordre de kvinder, som er udsat for det, til at henvende sig til myndighederne, og så tror jeg i hvert fald godt, jeg kan love, at der her i Folketinget er et klart og tydeligt flertal, som tager skarpt afstand fra den her praksis.
Martin Henriksen (DF), 2008-11-21:
Vi mener i Dansk Folkeparti, at det skal være sådan, at lovene bliver vedtaget i Folketinget, at lovene bliver vedtaget af de politikere, som sidder i Folketinget, og som er stemt ind af danskerne, og at det er dem, der er stemmeberettigede, der skal afgøre, hvordan og hvorledes tingenes tilstand skal hænge sammen i Danmark.
Ole Sohn (SF), 2000-01-11:
Det burde være en selvfølge, at når en kunde afgiver oplysninger til et finansielt institut, eller når det finansielle institut registrerer oplysninger som følge af kundeforholdet, må man kunne have fuld tillid til, at oplysningerne, som i sagens natur er private, bliver behandlet fortroligt, og at de kun bliver brugt direkte i det konkrete kundeforhold.
Pia Gjellerup (S), 2000-01-25:
Jeg er såmænd tryg ved, at man kan klare det i de folkevalgte organer, der er tale om, altså i kommunerne og amterne, og vi bliver såmænd nok også på et tidspunkt så dygtige i staten, at vi også er i stand til at stille krav om en personalepolitik, der svarer til statslige institutioners egen personalepolitik.
Christine Antorini (S), 2012-04-13:
sige, at det for mig er udtryk for sund fornuft, at når vi går i gang med en ny ungdomsuddannelse, kigger vi på, hvad det er for et uddannelsesbehov, der er, og som ikke bliver dækket i dag, og hvad det er for en målgruppe, den ville være relevant for.
Tom Behnke (FP), 1997-11-14:
Det, der jo også er gået galt, når vi taler om hjælpemidler, er, at der allerede i dag er en diskussion mellem amter og kommuner, om det er et hjælpemiddel af midlertidig karakter eller varig karakter, for alt efter om det er midlertidigt eller varigt, er det den ene eller den anden kasse, der skal betale
Karen J. Klint (S), 2011-05-19:
Det kan meget nemt føre til, at de, der har været udsat for voldsomme oplevelser, ikke selv er i stand til at tage vare på sig selv eller deres familie og slet ikke på næste generation, og vi ser jo desværre, der er en overrepræsentation af børn og unge fra flygtningefamilier i forbindelse med alvorlige sociale sager.
Lars Boje Mathiesen (NB), 2021-04-15:
Nu er det her en midlertidig løsning til at håndtere et likviditetsproblem i forbindelse med coronakrisen, men det er jo også noget, vi godt kunne tænke os at kigge ned i for at se, om det kunne være en permanent løsning, fordi det netop er en likviditetsforskydning og ikke decideret er, kan man sige, ekstra midler til virksomhederne, selv om vi også mener, at de godt kunne få det.
Peter Skaarup (DF), 2009-05-07:
I Dansk Folkeparti er vi meget optagede af, at vi i fremtiden altså kan gøre brug af minimumsstraffe på det her område, og vi er meget optagede af de positive signaler, der ligger i, at tingene bliver strammet i forhold til indsatsen mod bander, men også mod skydevåben i det hele taget.
Per Clausen (EL), 2010-01-20:
Nej, det, der er udgangspunktet for diskussionen i dag, er jo, at man på en lang række sygehuse over hele landet – det er ærgerligt, at statsministeren kun har opdaget, at det er et problem i Region Midtjylland og Region Hovedstaden; vi, der kommer fra andre dele af landet, ved, at der også er et problem her – gennemfører fyringer af sygehuspersonale i en situation, hvor der sådan set er nok at sætte dem til.
Peder Hvelplund (EL), 2022-05-10:
Og det er klart, at man ikke kan forpligtige de fremtidige folketingsmedlemmer, men i og med at det står i selve lovteksten, vil det jo betyde, at der skal være en decideret lovbehandling i Folketinget, før man ville kunne fjerne den garanti, frem for at det blot er en politisk hensigtserklæring, som ikke har den samme gyldighed.
Ole Birk Olesen (LA), 2021-02-04:
kører alt for stærkt og også kører på en måde, så det er vanvidskørsel, at det så er hr. Kristian Pihl Lorentzen, der skal betale med konfiskation af sin bil af over gennemsnitlig værdi, fordi hr. Kristian Pihl Lorentzen har vist naboens søn den venlighed at låne ham bilen, så han kunne komme til fodboldkamp?
Simon Emil Ammitzbøll (LA), 2010-03-02:
Om jeg gør en lang historie kort eller en kort historie lang, eller hvordan det nu er, så vil jeg i hvert fald starte med at sige, at vi i Liberal Alliance ligesom Folketingets øvrige partier selvfølgelig synes, at der skal være gode og ordentlige behandlingstilbud for folk, som har et alkoholmisbrug.
Lise Bertelsen (KF), 2024-05-08:
Modtagere af su-handicaptillæg får derudover mulighed for en mere fleksibel tilrettelæggelse af deres uddannelsesforløb, idet det foreslås, at de 12 klip, som tillægges støttetiden, ikke medregnes i opgørelsen af klipforbruget i forbindelse med su-studieaktivitetskravet.
Anders Samuelsen (RV), 2002-10-24:
Et andet citat, som jeg også godt vil benytte lejligheden til at bruge i forbindelse med behandlingen af disse punkter på dagsordenen, er af professor og vismand Søren Bo Nielsen, som i en artikel i Ugebrevet A4 fra den 26. august 2002 siger følgende: »Det virker ikke sandsynligt, at de to nævnte virksomheder« - og lige den bemærkning, at de to nævnte, som er omtalt i denne her artikel, er Nestlé og Unilever - »gennem så mange år har kunnet slippe af sted med ikke at bidrage til koncernens samlede indtjening.
Samira Nawa (RV), 2022-03-31:
Jeg kunne godt tænke mig at høre, om det, når nu Enhedslisten tilkendegiver, at man gerne vil stemme for det her borgerforslag, så alene drejer sig om en anerkendelse af de medfædre, der har fået et barn via et altruistisk rugemoderskab, eller om den anerkendelse, som Enhedslisten giver ved at støtte det her borgerforslag, også gælder for de medfædre, der har fået et barn via kommerciel surrogati, altså f.eks. fået et barn i udlandet.
Niels Helveg Petersen (RV), 2000-01-19:
Og jeg må henvise til rette myndighed, som oven i købet har været i samråd i sagen i dag, og henvise til det, som miljøministeren her har oplyst. Jeg synes, det er lidt praktisk, at man følger et vist minimum af klarhed i reglerne, og at man også respekterer den kompetencedeling, der foregår.
Sophie Løhde (V), 2014-05-20:
Men det, jeg egentlig gerne vil høre ministerens holdning til, er – idet man i Det Radikale Venstre plejer at sige, at man lytter – hvorfor man ikke fra regeringens side har lyttet til Foreningen af Transkønnede i Danmark, som i rapporten selv har foreslået, at juridisk kønsskifte skal forudsætte en udtalelse fra egen læge.
Margrethe Vestager (RV), 2002-01-30:
Så noterer jeg mig, at jeg ikke har fået svar på, hvem der i øvrigt varetager centerets opgaver, og vil gerne have ministeren til at bekræfte, at uanset ministeren betragter de her ressourcer som »mine« ressourcer, bliver der også en åbenhed for, at Folketingets ligestillingsordførere kan spørge og få udredninger fra ministerens ligestillingsafdeling.